ЩIыналъэхэм я зыужьыныгъэм толажьэ
КъБР-м и Iэтащхьэ КIуэкIуэ Казбек хэтащ КИФЩI-м хыхьэ щIыналъэхэм я экономикэ зыужьыныгъэр зэраубзыхуным теухуауэ УФ-м и Правительствэм и УнафэщIым и къуэдзэ Новак Александр иригъэкIуэкIа зэIущIэм.
Вице-премьерыр щагъэгъуэзащ Кавказ Ищхъэрэм и экономикэ зыужьыныгъэм и лъабжьэу щIыналъэхэм зэхагъэува проектхэм икIи тепсэлъыхьащ ахэр яхуэгъэзащIэмэ, хэгъэгухэм зэхъуэкIыныгъэшхуэхэр зэрыщекIуэкIыным. Апхуэдэ лэжьыгъэр ирагъэкIуэкI УФ-м и Правительствэм и УнафэщI Мишустин Михаил КИФЩI-м и щIыналъэхэм я экономикэ щытыкIэр егъэфIэкIуэнымкIэ чэнджэщ пыухыкIахэр къэгъэлъэгъуэным теухуауэ пщэрылъ ящищIа Iуэхур гъэзэщIэным ипкъ иткIэ.
Утыку кърахьа лэжьыгъэхэр зыхуэдэр зригъэщIа нэужь, Новак Александр жиIащ щIыналъэхэм а Iуэхум епхауэ щыIэ ведомствэхэр зэщIагъэуIуэу проектхэм хэлэжьыхьыжыну, хэгъэгухэм щыпсэу цIыхухэм я социальнэ, экономикэ щытыкIэм зегъэужьынымкIэ абы мыхьэнэшхуэ зэриIэр къалъытэу.
- Социально-экономикэ гъащIэр егъэфIэкIуэнымкIэ мурадышхуэхэр зыхуэзыгъэувыж, абы и лъэныкъуэкIэ жыджэру хэкIыпIэхэр къэзыгъэлъагъуэ дэтхэнэ зы щIыналъэми УФ-м и Правительствэр сыт и лъэныкъуэкIи дэIэпыкъуэгъу хуэхъунущ, - жиIащ вице-премьерым.
- Зыхуэдгъэувыжа къалэнхэр зэдгъэхъулIэнымкIэ Кавказ Ищхъэрэм и зыужьыныгъэм зы еплъыкIэ худиIэн хуейщ. ЩыIэ Iэмалхэм ящыщу щIыналъэхэм я экономикэ зыужьыныгъэм нэхъ хуэкIуэр къэдгъуэтыфыным мыхьэнэшхуэ иIэщ. Ди къалэн нэхъыщхьэр хэгъэгухэм я жэрдэмхэмрэ федеральнэ органхэм я еплъыкIэхэмрэ зэхуэдгъакIуэу, Iуэхур едгъэжьэнырщ, - жиIащ УФ-м экономикэ зыужьыныгъэхэмкIэ и министр Решетников Максим.
ТХЬЭХУЩЫНЭ Ланэ.
